ກອງປະຊຸມ ສະພາວິທະຍາສາດ ຄະນະວິຊາ ເສດຖະສາດການເມືອງ ແລະ ຄຸ້ມຄອງເສດຖະກິດ
ສະພາວິທະຍາສາດ ຄະນະວິຊາເສດຖະສາດການເມືອງ ແລະ ຄຸ້ມຄອງເສດຖະກິດ ເປັນຄະນະວິຊາໜຶ່ງທີ່ເຮັດໜ້າທີ່ເຄື່ອນໄຫວຕາມພາລະບົດບາດເປັນເສນາທິການທາງດ້ານວິທະຍາສາດ ຂອງຄະນະວິຊາ ແລະ ຄະນະສະຖາບັນປະຕິບັດໜ້າທີ່ໃນການຫັນທິດທາງ, ແຜນການເຄື່ອນໄຫວຂອງສະພາວິທະຍາ ສາດຂັ້ນສະຖາບັນໃຫ້ເປັນອັນລະອຽດດ ເປັນໂຄງການ, ເປັນແຜນການ, ເກັບກຳຂໍ້ມູນຄ້ົນຄວ້າສ້າງຫຼັກສູດ ການຮຽນ-ການສອນ, ເອກະສານ, ປື້ມແບບຮຽນ, ການຈັດຕັ້ງສຳມະນາ...
ໃນວັນທີ 20 ກັນຍາ 2016 ທີ່ຜ່ານມາ ສະພາວິທະຍາສາດ ຄະນະວິຊາເສດຖະສາດການເມືອງ ແລະ ຄຸ້ມຄອງເສດຖະກິດ ໄດ້ຈັດກອງປະຊຸມຂຶ້ນ ເພື່ອສະຫຼຸບຜົນຂອງການຈັດຕັ້ງປະຕິບັດທີ່ຜ່ານມາ ໂດຍເປັນກຽດເຂົ້າຮ່ວມເປັນປະທານຂອງ ທ່ານ ຮສ ປອ ບຸນຄົງ ຫຼ້າຄຳສາຍ ຮອງຫົວໜ້າ ສມປຊ, ມີ ທ່ານ ປທ ພິມ ອິນຄຳແສງ ປະທານສາພາວິທະຍາສາດ ຄະນະວິຊາເສດຖະສາດການເມືອງ ແລະ ຄຸ້ມຄອງເສດຖະ ກິດ, ເຂົ້າຮ່ວມມີສະມາຊິກສະພາວິທະຍາສາດພາຍໃນ ສມປຊ.
ໃນພິທີ ທ່ານ ປທ ພິມ ອິນຄຳແສງ ໄດ້ຂຶ້ນຜ່ານເນື້ອໃນບົດສະຫຼຸບການເຄື່ອນໄຫວຂອງສະພາວິທະຍາສາດ ໃນໄລຍະທີ່ຜ່ານມາ ແລະ ທິດທາງແຜນການໃນຕໍ່ໜ້າ. ໂດຍເຫັນໄດ້ຜົນສຳເລັດການເຄື່ອນໄຫວສະພາວິທະຍາສາດ ຄະນະວິຊາເສດຖະສາດການເມືອງ ແລະ ຄຸ້ມຄອງເສດຖະກິດຫຼາຍດ້ານເປັນ ຕົ້ນການປັບປຸງກົງຈັກການຈັດຕັ້ງຂອງສະພາ, ການຄົ້ນຄວ້າ ແລະ ນຳສະເໜີຫົວບົດການຄົ້ນຄວ້າວິທະ ຍາສາດ ແລະ ຫົວຂໍ້ວິທະຍານິພົນ, ດຳເນີນໂຄງການຄົ້ນຄວ້າວິທະຍາສາດ ຂັ້ນຄະນະວິຊາສຳເລັດ 2 ຫົວຂໍ້, ຄົ້ນຄວ້າຮັບຮອງເອົາຫົວຂໍ້ວິທະຍານິພົນ ປະລິນຍາໂທ ແລະ ອື່ນໆ. ຊຶ່ງເຫັນໄດ້ວ່າໄລຍະທີ່ຜ່ານມາ ສະພາວິທະຍາສາດ ຄະນະວິຊາເສດຖະສາດການເມືອງ ແລະ ຄຸ້ມຄອງເສດຖະກິດ ໄດ້ສຸມທຸກເຫື່ອແຮງ ແລະ ສະມາຊິກສະພາພາຍໃນ ໃນການຄົ້ນຄວ້າວິທະຍາສາດຢ່າງຕັ້ງໜ້າ ພ້ອມນັ້ນ ສະພາວິທະຍາສາດ ດັ່ງກ່າວ ໄດ້ສຳເລັດການຂຶ້ນແຜນສ້າງ, ປັບປຸງເອກະສານ, ປື້ມແບບຮຽນທີ່ຮັບໃຊ້ລະບົບຮຽນຕ່າງໆ ໃຫ້ແກ່ການກໍ່ ສ້າງ ແລະ ບຳລຸງທິດສະດີ ໃຫ້ພະນັກງານການນຳ, ພະນັກງານສືບທອດ ໃນພາລະກິດສ້າງສາພັດທະນາປະເທດຊາດ, ຍົກສູງຄວາມຮູ້-ຄວາມສາມາດ ໃຫ້ພະນັກງານຕ້ອງໃຫ້ສອດຄ່ອງ ແລະ ນຳທັນກະແສຍຸກໂລກາພິວັດ. ຈາກນັ້ນ ປະທານສະພາວິທະຍາສາດ ຄະນະວິຊາເສດຖະສາດການເມືອງ ແລະ ຄຸ້ມຄອງເສດຖະກິດ ຂຶ້ນກ່າວລາ ແລະ ຈັດຕັ້ງ ປ່ອນບັດຄັດເລືອກເອົາຄະນະຊຸດໃໝ່ ເຊິ່ງຜູ້ລົງສະໝັກທັງໝົດມີ 11 ທ່ານ ປ່ອນບັດເລືອກເອົາ 9 ທ່ານ, ສ່ວນຜົນຂອງການເລືອກຕັ້ງ 9 ທ່ານ ຈະໄດ້ນຳສະເໜີຕໍ່ປະທານສະພາວິທະຍາສາດ
ຂັ້ນສະຖາບັນ ເປັນຜູ້ຮັບຮອງ ແລະ ແຕ່ງຕັ້ງ.
ພາບ ແລະ ຂ່າວໂດຍ: ຕາອັອດ ແສນທະວີສຸກ.